**Základná škola s materskou školou Jána Hollého, Pobedim 433**

****

**ŠKOLSKÝ PORIADOK**

**materskej školy**

**Názov materskej školy :** Základná škola s materskou školou

Jána Hollého, Pobedim 433

**Meno a priezvisko spracovateľa:** Mgr. Jarmila Pastulová

...................................................

podpis riaditeľky školy

**Dátum prerokovania s Radou školy**: 30. 8. 2023 ...................................................

podpis predsedu rady školy

**Dátum prerokovania s pedagogickou radou**: 30. 8. 2023

**Školský poriadok vydaný dňa**: 4. 9. 2023

Obsah:

1. **Všeobecné ustanovenia**

**Charakteristika materskej školy**

**II. Článok 1** Podmienky prijatia a dochádzky dieťaťa na predprimárne vzdelávanie

**Článok 2** Práva a povinnosti detí a ich zákonných zástupcov, pravidlá vzájomných vzťahov s pedagogickými zamestnancami a ďalšími zamestnancami v škole

**Článok 3** Prevádzka materskej školy

**Článok 4** Vnútorný poriadok materskej školy

**Článok 5** Podmienky pre zaistenie bezpečnosti a ochrany zdravia detí a ich ochrany pred sociálno-patologickými javmi, diskrimináciou alebo násilím

**Článok 6** Pravidlá zaobchádzania s majetkom školy

1. **Záverečné ustanovenia**

**Časť I.**

**Všeobecné ustanovenia**

Školský poriadok pre materskú školu je vypracovaný v zmysle zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, Vyhlášky 541/2021 Z. z. o materskej škole a zákona 596/2003 Z. z. o štátnej správe v školstve a školskej samospráve v znení neskorších predpisov s prihliadnutím na špecifické podmienky materskej školy.

Účelom vydania školského poriadku je racionálne rozdelenie úloh, správne a efektívne využívanie pracovného času a predchádzanie školským a pracovným úrazom. Dodržiavanie školského poriadku vytvára predpoklady na bezpečný chod školy. Preto sú všetci zamestnanci, deti a zákonní zástupcovia dieťaťa povinní tento školský poriadok dodržiavať.

**Charakteristika materskej školy**

Materská škola je ako nepreskúmaný svet, ktorý mladí bádatelia budú skúmať, objavovať a zisťovať, ako tento svet funguje. Pri bádaní sa bádatelia budú učiť správať ohľaduplne k svojmu okoliu, budú spolupracovať s ďalšími bádateľmi a budú dbať na svoju bezpečnosť a bezpečnosť druhých bádateľov.

Materská škola sa nachádza od roku 2011/2012 v budove základnej školy, v strede obce, so školskou záhradou a školským dvorom. Deti majú počas vychádzok možnosť poznávať okolitú prírodu – rastlinstvo, život pri vode, zvieratá domáce i niektoré voľne žijúce.

Poloha materskej školy a okolité prostredie umožňuje bezprostredný kontakt s prírodou a obohacovanie výchovy a vzdelávania v školskom vzdelávacom programe „Spoznávaj svet“ o environmentálnu výchovu. Školský vzdelávací program je vypracovaný podľa Štátneho vzdelávacieho programu pre predprimárne vzdelávanie.

Cieľom bude rozvíjať osobnosť dieťaťa tak, že na elementárnej úrovni bude chápať a hodnotiť vzťahy medzi ním a životným prostredím v jeho okolí.

Materská škola je dvojtriedna, s kapacitou podľa Prevádzkového poriadku 45 detí.

**Časť II.**

**Článok 1**

**Podmienky prijatia a dochádzky dieťaťa na predprimárne vzdelávanie**

Na predprimárne vzdelávanie sa prijíma **dieťa od troch rokov veku**; výnimočne možno prijať dieťa od dovŕšenia dvoch rokov veku.

Konkrétny **termín, miesto podávania žiadostí** a ostatné podmienky zverejní riaditeľ materskej školy po dohode so zriaďovateľom na verejne prístupnom mieste alebo na webovom sídle materskej školy, ak ho má zriadené.

Do materskej školy sa prijímajú deti na základe **písomnej žiadosti zákonného zástupcu**. Zákonný zástupca môže podať písomnú žiadosť osobne, písomne poštou, e-mailom, prípadne elektronickým podaním do elektronickej schránky. Žiadosť nepatrí k schváleným tlačivám Ministerstvom školstva, môže byť napísaná napr. ručne, možno použiť aj iný ľubovoľný formulár žiadosti. ZŠ s MŠ Jána Hollého, Pobedim 433 má k dispozícii vlastný formulár zverejnený na stránke školy v časti Dokumenty na stiahnutie.

K žiadosti zákonný zástupca prikladá **potvrdenie o zdravotnej spôsobilosti absolvovať predprimárne vzdelávanie**, ktorého súčasťou **je aj údaj o povinnom očkovaní.**

Ak ide o dieťa, ktoré má zariadením poradenstva a prevencie potvrdené, že je **dieťaťom so zdravotným znevýhodnením,** zákonný zástupca musí ku žiadosti o prijatie dieťaťa a potvrdenia o zdravotnom stave dieťaťa predložiť aj vyjadrenie príslušného zariadenia poradenstva a prevencie a odporučenie všeobecného lekára pre deti a dorast (toto môže byť aj súčasťou potvrdenia o zdravotnej spôsobilosti)

Podľa súčasného právneho stavu sa nevyžaduje osobná účasť detí na zápise do materskej školy. Pokiaľ je v materskej škole voľná kapacita, možno prijať dieťa aj v priebehu školského roka.

Žiadosti zákonného zástupcu o prijatie do MŠ sa podávajú v čase od 1. do 31. mája.

Písomné rozhodnutie o prijatí dieťaťa do materskej školy k nasledujúcemu školskému roku dostane zákonný zástupca spravidla najneskôr do konca júna príslušného kalendárneho roka. Písomné rozhodnutie o prijatí dieťaťa počas školského roka dostane zákonný zástupca bezodkladne.

Do „bežnej“ materskej školy možno prijať aj **deti so zdravotným znevýhodnením.**

O zaradení dieťaťa so zdravotným znevýhodnením rozhodne riaditeľ materskej školy na základe odporúčania všeobecného lekára pre deti a dorast a zariadenia poradenstva a prevencie a na základe vopred prerokovaného informovaného súhlasu zákonného zástupcu.

O zaradení dieťaťa s nadaním rozhodne riaditeľ materskej školy na základe odporúčania zariadenia poradenstva a prevencie a na základe vopred prerokovaného informovaného súhlasu zákonného zástupcu.

Počet detí v triede **môže byť znížený najviac o dve za každé dieťa so zdravotným znevýhodnením** (v závislosti od druhu postihnutia a najmä jeho dôsledkov, ani nemusí) a dieťa s nadaním, o maximálny počet zaradených detí so zdravotným znevýhodnením a detí s nadaním v jednej **triede sú dve**.

Prijímanie detí so zdravotným znevýhodnením školský zákon umožňuje, ale neukladá to riaditeľovi ako povinnosť.

Riaditeľ vždy pred svojim rozhodnutím o prijatí dieťaťa so zdravotným znevýhodnením musí zvážiť, či na prijatie takéhoto dieťaťa má alebo nemá vytvorené vhodné podmienky (personálne, priestorové, materiálne,...), resp. či ich bude schopný po prijatí dieťaťa dodatočne vytvoriť.

V prípade zníženej adaptačnej schopnosti dieťaťa a v záujme zdravého vývinu môže riaditeľka školy po prerokovaní so zákonným zástupcom dieťaťa alebo na základe jeho písomnej žiadosti rozhodnúť o **prerušení dochádzky dieťaťa do materskej školy (**na dohodnutý čas), alebo o ukončení tejto dochádzky.

**Pri predčasnom ukončení dochádzky dieťaťa** do materskej školy zákonný zástupca musí podať vedeniu školy žiadosť o ukončenie dochádzky na predprimárne vzdelávanie. Na základe toho mu je vydané Rozhodnutie o ukončení dochádzky dieťaťa do materskej školy.

Dieťa sa do materskej školy neprijíma opakovane každý rok. Prijatie dieťaťa platí až do času, kým nezačne plniť povinnú školskú dochádzku.

Riaditeľka školy tiež rozhoduje o vnútornej organizácii materskej školy, vrátane vytvorenia tried s deťmi rovnakého alebo rozdielneho veku.

Deti sú zaraďované do tried podľa toho, či je im vydané rozhodnutie na pobyt s celodennou výchovou a vzdelávaním alebo pobyt s poldennou výchovou a vzdelávaním. V prípade otvorenia dvoch oddelení s celodennou výchovou a vzdelávaním sú deti zaradené do tried podľa veku dieťaťa. Berie sa do úvahy aj  kapacita danej triedy. Zákonní zástupcovia detí nezasahujú do zaraďovania detí do tried.

**Povinné predprimárne vzdelávanie**

**Pre dieťa, ktoré dosiahne päť rokov veku do 31. augusta je predprimárne vzdelávanie povinné**. Dieťa, ktoré MŠ navštevuje a do 31. augusta dosiahne 5 rokov veku, sa bez povinnosti opätovne žiadať o prijatie automaticky stáva dieťaťom plniacim povinné predprimárne vzdelávanie.

Povinné predprimárne vzdelávanie plní dieťa v materskej škole v obci, v ktorej má trvalý pobyt, teda v spádovej materskej škole, ak zákonný zástupca pre dieťa nevyberie inú materskú školu, do ktorej ho riaditeľ tejto materskej školy prijme alebo prijme prestupom, ak je dostatok kapacít.

Riaditeľ materskej školy je povinný prednostne prijať na predprimárne vzdelávanie deti, pre ktoré bude predprimárne vzdelávanie povinné, s trvalým pobytom v obci a deti umiestnené v zariadení na základe rozhodnutia súdu; má zároveň všeobecnú povinnosť prednostne prijať aj ďalšie deti, pre ktoré bude predprimárne vzdelávanie povinné, ktoré majú trvalý pobyt v obci, v ktorej nie je zriadená žiadna materská škola.

Skutočnosť, že dané dieťa od určitého školského roku plní povinné predprimárne vzdelávanie, sa vyznačí v osobnom spise dieťaťa.

Povinné predprimárne vzdelávanie v MŠ trvá jeden školský rok. Ak dieťa po dovŕšení šiesteho roku nedosiahne školskú spôsobilosť, riaditeľ MŠ rozhodne na základe písomného súhlasu zákonného zástupcu, písomného súhlasu zariadenia poradenstva a prevencie, písomného súhlasu všeobecného lekára pre deti a dorast o **pokračovaní plnenia povinného predprimárneho vzdelávania .**

Ak je už dieťa prijaté na predprimárne vzdelávanie v niektorej materskej škole zaradenej v sieti, môže byť dieťa na základe písomnej žiadosti zákonného zástupcu **prijaté** **prestupom** do inej materskej školy zaradenej v sieti; prijatie prestupom sa vzťahuje na všetky deti bez výnimky, teda aj na deti, pre ktoré je predprimárne vzdelávanie povinné.

K žiadosti o prijatie dieťaťa prestupom zákonný zástupca nepredkladá potvrdenie o zdravotnej spôsobilosti dieťaťa; toto potvrdenie je súčasťou fotokópie osobného spisu dieťaťa prijatého prestupom.

Ak dieťa ani po pokračovaní plnenia povinného predprimárneho vzdelávania v materskej škole nedosiahne školskú spôsobilosť, začne najneskôr 1. septembra, ktorý nasleduje po dni, v ktorom dieťa dovŕšilo siedmy rok veku, plniť povinnú školskú dochádzku v základnej škole.

**Predprimárne vzdelanie** získa dieťa absolvovaním posledného ročníka vzdelávacieho odboru vzdelávania v materskej škole. Dokladom o získanom stupni vzdelania je **Osvedčenie o absolvovaní predprimárneho vzdelávania** (vydané na tlačive schválenom Ministerstvom školstva).

**Individuálne vzdelávanie dieťaťa, pre ktoré je predprimárne vzdelávanie povinné**

Podľa § 28b ods. 2 školského zákona, formou individuálneho vzdelávania môže povinné predprimárne vzdelávanie plniť dieťa, ktorého:

* zdravotný stav neumožňuje plniť povinné predprimárne vzdelávanie v kmeňovej MŠ (nejde ale o dieťa podľa §28a ods. 6 školského zákona),
* zákonný zástupca o to požiada MŠ

**Oslobodenie dieťaťa od povinnosti dochádzať do MŠ zo zdravotných dôvodov, ak ide o povinné predprimárne vzdelávanie**

Zákonný zástupca dieťaťa, ktoré má nepriaznivý zdravotný stav, ktorý mu neumožní vzdelávať sa až do pominutia dôvodov, môže požiadať podľa § 28a ods. 5 školského zákona o oslobodenie od povinnosti dochádzať do MŠ.

Zákonný zástupca k žiadosti priloží písomný súhlas od všeobecného lekára pre deti a dorast, písomný súhlas zariadenia výchovného poradenstva a prevencie.

**Zanedbávanie riadneho plnenia povinného predprimárneho vzdelávania**

Nesplnenie povinnosti zákonného zástupcu prihlásiť dieťa na plnenie povinného predprimárneho vzdelávania a tiež neospravedlnené vynechávanie predprimárneho vzdelávania sa s účinnosťou od 1. 9. 2021, podľa § 5 ods. 16 zákona č. 596/2003 Z.z. považuje za zanedbanie plnenia povinného predprimárneho vzdelávania, ktoré môže vyústiť do uplatnenia inštitútu osobitného príjemcu rodinných prídavkov podľa zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov.

Deťom plniacim povinné predprimárne vzdelávanie sa nepočítajú hodiny vynechávania predprimárneho vzdelávania, počítajú sa im dni neospravedlnenej neprítomnosti. Jeden deň sa rovná minimálne štyrom hodinám (podľa § 59a ods. 5 školského zákona) alebo počtu hodín prevádzkového času danej materskej školy, ak ide o dieťa plniace povinné predprimárne vzdelávanie prijaté na celodennú výchovu a vzdelávanie.

Riaditeľ materskej školy môže podľa  § 28d ods. 6 školského zákona rozhodnúť o **predčasnom skončení predprimárneho vzdelávania**, ak nejde o povinné predprimárne vzdelávanie, ak:

1. dieťa sústavne alebo závažným spôsobom porušuje školský poriadok,
2. zákonný zástupca dieťaťa alebo zástupca zariadenia nedodržiava podmienky predprimárneho vzdelávania dieťaťa určené školským poriadkom alebo opakovane porušuje školský poriadok školy.
3. zákonný zástupca dieťaťa alebo zástupca zariadenia neinformuje materskú školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré majú vplyv na priebeh výchovy a vzdelávania,
4. zákonný zástupca dieťaťa alebo zástupca zariadenia bezdôvodne odmietne s dieťaťom absolvovať diagnostické vyšetrenie, ak sa špeciálne výchovno-vzdelávacie potreby dieťaťa prejavia po jeho prijatí do materskej školy a je potrebné zmeniť formu vzdelávania dieťaťa, alebo
5. predčasné skončenie predprimárneho vzdelávania odporučí zariadenie poradenstva a prevencie, všeobecný lekár pre deti a dorast alebo lekár so špecializáciou v inom špecializačnom odbore ako všeobecné lekárstvo alebo zubný lekár.

**Adaptačný alebo diagnostický pobyt dieťaťa v materskej škole**

Z dôvodu ľahšej adaptácie dieťaťa možno prijať dieťa na čas adaptačného pobytu, v ktorom zákonný zástupca privádza dieťa do materskej školy postupne na jednu hodinu, dve a najviac štyri hodiny, spolupracuje s pedagogickými zamestnancami a po prevzatí dieťaťa z materskej školy zabezpečuje riadnu starostlivosť o dieťa.

Ak sa dieťa zadaptuje v materskej škole, vydá riaditeľ rozhodnutie o prijatí dieťaťa do MŠ na celodenný alebo poldenný pobyt.

Podľa § 59 ods. 8 školského zákona nesmie byť adaptačný pobyt dieťaťa dlhší ako tri mesiace; adaptačný pobyt nemožno predlžovať.

V prípade zníženej adaptačnej schopnosti dieťaťa môže riaditeľ materskej školy podľa § 5 ods. 14 písm. c) zákona č. 596/2003 Z. z., po predchádzajúcom písomnom upozornení na túto možnosť, rozhodnúť o prerušení dochádzky dieťaťa do materskej školy, ale len ak nejde o dieťa, pre ktoré je predprimárne vzdelávanie povinné.

**Kritériá prijímania detí do MŠ**

V zmysle školského zákona sa prednostne prijímajú:

* deti, pre ktoré je plnenie predprimárneho vzdelávanie povinné, to sú deti, ktoré do 31. augusta dosiahnu päť rokov veku
* deti, ktoré pokračujú v plnení povinného predprimárneho vzdelávania
* deti, ktoré v septembri dovŕšia tri roky
* deti mladšie sa prijímajú len v prípade voľnej kapacity zariadenia a pri splnení hygienických a materiálnych podmienok MŠ

**Článok 2**

**Práva a povinnosti detí a ich zákonných zástupcov, pravidlá vzájomných vzťahov s pedagogickými a  ďalšími zamestnancami materskej školy**

1. **Dieťa má právo na:**
2. bezplatné vzdelanie v materskej škole pre päťročné deti pred začiatkom plnenia povinnej školskej dochádzky,
3. vzdelanie v štátnom jazyku,
4. individuálny prístup rešpektujúci jeho schopnosti, možnosti a zdravotný stav,
5. úctu k jeho vierovyznaniu, svetonázoru, národnostnej a etnickej príslušnosti,
6. poskytovanie poradenstva a služieb spojených s výchovou a vzdelávaním,
7. výchovu a vzdelávanie v bezpečnom a hygienicky vyhovujúcom prostredí,
8. organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny,
9. úctu k svojej osobe a na zabezpečenie ochrany proti fyzickému a psychickému nátlaku,
10. právo na informácie týkajúce sa jeho osoby a jeho výchovno-vzdelávacích výsledkov.

Dieťa so špeciálnymi výchovno-vzdelávacími potrebami má právo na výchovu s využitím foriem a metód, ktoré zodpovedajú jeho potrebám a na vytvorenie nevyhnutných podmienok, ktoré túto výchovu a vzdelávanie umožňujú.

Deťom cudzincov s povoleným pobytom na území Slovenskej republiky a deťom žiadateľov o azyl a Slovákov žijúcich v zahraničí sa poskytuje výchova, vzdelávanie a stravovanie v materskej škole za takých istých podmienok ako občanom Slovenskej republiky.

1. **Dieťa je povinné:**
2. neobmedzovať svojím konaním práva ostatných účastníkov výchovy a vzdelávania,
3. dodržiavať školský poriadok a ďalšie vnútorné predpisy materskej školy,
4. chrániť pred poškodením majetok materskej školy, ktorý škola využíva na výchovu a vzdelávanie,
5. pravidelne sa zúčastňovať na výchove a vzdelávaní,
6. konať tak, aby neohrozovalo svoje zdravie a bezpečnosť, ako aj zdravie a bezpečnosť ďalších účastníkov výchovy a vzdelávania,
7. ctiť si ľudskú dôstojnosť svojich spolužiakov a zamestnancov materskej školy,
8. rešpektovať pokyny zamestnancov školy, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.
9. **Zákonný zástupca má právo:**
10. žiadať, aby sa v rámci výchovy a vzdelávania v škole poskytovali informácie a vedomosti vecne a mnohostranne, v súlade so súčasným poznaním sveta a v súlade s princípmi a cieľmi školského zákona,
11. oboznámiť sa s výchovno-vzdelávacím programom školy a školským vzdelávacím programom,
12. byť informovaný o výchovno-vzdelávacích výsledkoch dieťaťa,
13. vyjadrovať sa k výchovno-vzdelávaciemu programu materskej školy, dbať na napĺňanie práv a povinností zákonných zástupcov, t. j., že počas konania o rozvode a úprave výkonu práv a povinností zákonných zástupcov bude materská škola dbať o riadne napĺňanie práv a povinností zákonných zástupcov až do rozhodnutia súdu tak, ako to bolo do podania návrhu na rozvod manželstva a úpravu výkonu práv a povinností zákonných zástupcov k dieťaťu (napr. že každý zákonný zástupca má právo priviesť dieťa do materskej školy aj ho z nej vyzdvihnúť),
14. zachovávať neutralitu, t. j. ako budú aj pedagogickí zamestnanci materskej školy počas prebiehajúceho konania o úprave výkonu práv a povinností zákonných zástupcov k dieťaťu zachovávať neutralitu vo svojich postojoch a vyjadreniach týkajúcich sa dieťaťa a že v prípade potreby poskytnú nezaujaté, vecné a objektívne stanovisko len súdu alebo inému, relevantnému úradu, ak si ho od materskej školy písomne vyžiada, a že obsah tohto písomného stanoviska neposkytnú ani jednému zákonnému zástupcovi,
15. rešpektovať, v prípade narušených vzťahov medzi zákonnými zástupcami, len rozhodnutie súdu alebo predbežné rozhodnutie súdu, ktorého zmyslom je dočasná úprava pomerov zákonných zástupcov vo vzťahu k starostlivosti o dieťa, t. j. materská škola bude rešpektovať to, že vykonateľnosť uznesenia o nariadení predbežného opatrenia nie je viazaná na jeho právoplatnosť, pretože toto uznesenie sa stáva právoplatné jeho doručením a márnym uplynutím lehoty na podanie odvolania;
16. materská škola pritom rešpektuje skutočnosť, že aj napriek nariadeniu predbežného opatrenia rodičovské práva a povinnosti zostávajú zachované,
17. v prípade zverenia dieťaťa právoplatným rozhodnutím súdu do osobnej starostlivosti len jednému zo zákonných zástupcov, ktorý zastupuje dieťa v bežných veciach, poskytne informáciu o tom, že materská škola bude riešiť všetky záležitosti týkajúce sa dieťaťa výhradne so zákonným zástupcom, ktorý má dieťa v bežných veciach (napr. zabezpečenie krúžkovej činnosti atď.) zastupovať,
18. riešiť situácie, ak zákonní zástupcovia budú svojimi vyjadreniami, statusmi a komentármi na sociálnych sieťach znevažovať pedagogickú činnosť materskej školy, riadenie materskej školy a poškodzovať dobré meno materskej školy na verejnosti,
19. priestory materskej školy nie sú miestom, kde zákonný zástupca, ktorému dieťa nebolo zverené do osobnej starostlivosti, môže kedykoľvek navštevovať maloleté dieťa mimo súdom presne určeného dňa a času, obsiahnutého vo výroku rozhodnutia alebo súdom schválenej rodičovskej dohode, ak škola uvedenými dokumentmi disponuje,
20. priestory materskej školy môžu byť miestom styku s maloletým, avšak len v prípade, ak sa postupuje podľa súdneho rozhodnutia, v ktorom úpravu styku určí súd resp. podľa súdom schválenej rodičovskej dohody.
21. **Zákonný zástupca je povinný:**
22. dodržiavať podmienky výchovno-vzdelávacieho procesu svojho dieťaťa určené školským poriadkom,
23. dbať na sociálne a kultúrne zázemie dieťaťa a rešpektovať jeho špeciálne vzdelávacie potreby,
24. informovať materskú školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,
25. dodržiavať podmienky predprimárneho vzdelávania dieťaťa určené školským poriadkom,
26. s dieťaťom absolvovať diagnostické vyšetrenie, ak sa špeciálne výchovno-vzdelávacie potreby dieťaťa prejavia po jeho prijatí do materskej školy a je potrebné zmeniť formu vzdelávania dieťaťa,
27. ak neprítomnosť dieťaťa, ktoré plní povinné predprimárne vzdelávanie, z dôvodu ochorenia trvá najviac 7 po sebe nasledujúcich vyučujúcich dní, neprítomnosť ospravedlňuje zákonný zástupca. Ak neprítomnosť takéhoto dieťaťa trvá viac ako 7 dní z dôvodu ochorenia, **vyžaduje sa predloženie potvrdenia od lekára**,
28. **pravidelne uhrádzať príspevky** na čiastočnú úhradu nákladov v materskej škole,
29. zákonný zástupca je povinný rešpektovať, že počas pobytu v materskej škole dieťa nesmie používať mobilné elektronické zariadenia, prostredníctvom ktorých dochádza k prenosu údajov tretím osobám bez súhlasu osôb, o ktorých sa údaje prenášajú (pedagogických zamestnancov aj nepedagogických zamestnancov materskej školy a detí prijatých do materskej školy),
30. zákonný zástupca je povinný **všetky veci súvisiace s poskytovaním predprimárneho vzdelávania jeho dieťaťu riešiť interne, v materskej škole** s učiteľkami, ktoré pracujú v triede, v ktorej je zaradené jeho dieťa a podľa potreby s riaditeľom,
31. zákonný zástupca je povinný **zdržať sa znevažujúcich vyjadrení, statusov a komentárov na sociálnych sieťach týkajúcich sa pedagogickej činnosti materskej školy a riadenia materskej školy**,
32. v prípade, ak zákonný zástupca **opakovane nevyzdvihne svoje dieťa z materskej školy do času ukončenia prevádzky materskej školy**, materská škola bude kontaktovať postupne všetky osoby, ktoré majú splnomocnenie na prevzatie dieťaťa (odporúča sa vyžiadať od zákonných zástupcov kontakty na viac osôb, ktoré by mohli v prípade tejto situácie dieťaťa prevziať); **ak ani žiadna z poverených osôb neprevezme dieťa, bude materská škola kontaktovať príslušné okresné riaditeľstvo policajného zboru**, ktoré okrem výkonu svojich oprávnení disponuje aj kontaktom na príslušný orgán sociálnoprávnej ochrany detí a sociálnej kurately, ktorý je dosiahnuteľný aj mimo služobného času zamestnancov,
33. v prípade, **ak má materská škola podozrenie, že zákonný zástupca opakovane preberá dieťa pod vplyvom alkoholu alebo iných omamných látok**, alebo ak sa u dieťaťa prejavia zmeny, nasvedčujúce zanedbávaniu riadnej starostlivosti o dieťa, bude materská škola po predchádzajúcom písomnom upozornení zákonného zástupcu, v rámci všeobecnej oznamovacej povinnosti vyplývajúcej z § 7 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele, **informovať o tejto skutočnosti príslušný Úrad práce, sociálnych vecí a rodiny**, oddelenie sociálno-právnej ochrany detí a sociálnej kurately,
34. zákonný zástupca dieťaťa, ktoré bolo do materskej školy prijaté na čas počas prerušenia dochádzky iného dieťaťa, v prípade, ak má zákonný zástupca naďalej záujem o to, aby jeho dieťa navštevovalo materskú školu, má v dostatočnom časovom predstihu (napr.: najneskôr dva týždne pred uplynutím času, ktorý má uvedený v rozhodnutí o prijatí počas prerušenia dochádzky iného dieťaťa do materskej školy) **podať novú žiadosť o prijatie dieťaťa do materskej školy a spolu s ňou predložiť aj potvrdenie o zdravotnej spôsobilosti od všeobecného lekára pre deti a dorast, obsahujúce aj údaj o povinnom očkovaní**.

**Úhrada príspevkov na čiastočnú úhradu nákladov v materskej škole**

Na čiastočnú úhradu nákladov spojených s hmotným zabezpečením v predškolskom zariadení prispieva zákonný zástupca, alebo iná osoba, ktorá má voči dieťaťu vyživovaciu povinnosť.

Výška príspevku je stanovená Všeobecným záväzným nariadením Obce Pobedim

**VZN č. 2/2023 o výške príspevku na čiastočnú úhradu nákladov na činnosti škôl a školských zariadení v obci Pobedim.**

1. Za pobyt dieťaťa v materskej škole prispieva zákonný zástupca na čiastočnú úhradu výdavkov materskej školy mesačne na jedno dieťa sumou **16,- EUR**.
2. Príspevok sa neuhrádza za dieťa:
3. pre ktoré je predprimárne vzdelávanie povinné,
4. ak zákonný zástupca dieťaťa o to písomne požiada a je členom domácnosti, ktorej sa poskytuje pomoc v hmotnej núdzi,
5. ktoré je umiestnené v zariadení na základe rozhodnutia súdu.
6. Príspevok na základe tohto nariadenia sa neuhrádza za dieťa:
7. ktoré má prerušenú dochádzku do MŠ na viac ako 30 po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom,
8. ktoré nedochádzalo do MŠ v čase školských prázdnin alebo bola prerušená prevádzka MŠ zapríčinená zriaďovateľom, alebo inými závažnými dôvodmi, v týchto prípadoch uhrádza zákonný zástupca dieťaťa pomernú časť určeného príspevku.
9. Termín a spôsob úhrady príspevku: mesačne do 15. dňa príslušného kalendárneho mesiaca v hotovosti prostredníctvom zástupkyne RŠ pre materskú školu do pokladne ZŠ s MŠ Jána Hollého, Pobedim 433.

Ak zákonný zástupca uhradí príspevok a nastanú podmienky podľa § 28 bod 8, započítava sa na úhradu na ďalší mesiac už zaplatený príspevok.

Okrem tohto príspevku je zákonný zástupca povinný uhradiť príspevok za stravovanie dieťaťa, ktorý určil zriaďovateľ školy Obec Pobedim VZN. Aktuálne sumy stravného sú uvedené v zápisnom lístku na stravovanie pre konkrétny školský rok.

V prípade, že zákonný zástupca **neuhradí poplatky za pobyt a stravu v stanovenom termíne, riaditeľka školy môže po predchádzajúcom upozornení zákonného zástupcu rozhodnúť o ukončení dochádzky dieťaťa do materskej školy**.

**Článok 3**

**Prevádzka materskej školy**

Materská škola je v prevádzke v pracovných dňoch **od 6:30 do 16:00 hod.**

V čase letných prázdnin je prevádzka MŠ prerušená najmenej na tri týždne z dôvodov potreby dôkladného čistenia priestorov materskej školy, dezinfekcie prostredia a hračiek. V tomto období vykonávajú prevádzkové zamestnankyne veľké upratovanie a pedagogickí zamestnanci si čerpajú dovolenku podľa plánu.

Počas školských prázdnin budú rodičia písomne vyjadrovať svoj záujem o prevádzku MŠ. Prerušenie prevádzky oznámi riaditeľka materskej školy oznamom po dohode s rodičmi spravidla mesiac vopred.

V prípade neprítomnosti detí zo zdravotných dôvodov sa bude MŠ riadiť nariadeniami riaditeľky školy a zriaďovateľa a taktiež príslušným úradom verejného zdravotníctva.

Z dôvodu šetrenia finančných prostriedkov v prípade nízkej dochádzky detí do materskej školy z dôvodu zvýšenej chorobnosti, hlavne v zimných mesiacoch, riaditeľka môže rozhodnúť o spájaní tried. Riaditeľka školy môže prerušiť prevádzku materskej školy z dôvodu nízkeho počtu detí (vysoká chorobnosť detí), ktorý nesmie byť menší ako 12 detí prihlásených na stravu. Prerušenie musí byť písomne schválené zriaďovateľom materskej školy.

**Článok 4**

**Vnútorný poriadok materskej školy**


* 1. **Organizácia tried a vekové zloženie**

Materská škola sa člení na triedy. Zaraďovanie detí do tried upravuje § 28 ods. 9 až 12 a ods. 15 zákona č. 245/2008 Z. z. (školský zákon).

Do samostatnej triedy s deťmi mladšími ako tri roky sa zaraďuje najmenej päť detí a najviac desať detí. Ak je v triede s deťmi mladšími ako tri roky viac ako desať detí, ich výchovu a vzdelávanie zabezpečujú striedavo traja učitelia.

Deti, ktoré majú v nasledujúcom roku plniť povinnú školskú dochádzku, sa obvykle zaraďujú do samostatnej triedy. Deti so špeciálnymi výchovno-vzdelávacími potrebami sa zaraďujú do tried alebo do samostatných tried pre deti so špeciálnymi výchovno- vzdelávacími potrebami. Do samostatných tried nie je možné zaradiť deti výlučne z dôvodu, že pochádzajú zo sociálne znevýhodneného prostredia.

**Najvyšší počet detí v triede materskej školy je:**



Trieda s celodennou výchovou a vzdelávaním: 4 – 6 ročné deti

Trieda s celodennou výchovou a vzdelávaním: 3 – 4 ročné deti

* 1. **Prevádzka tried, schádzanie a rozchádzanie detí**

od 6:30 hod – schádzanie detí , všetky deti spolu

od 8:00 hod – začína prevádzka v dvoch oddeleniach

V čase od 6:30 do 7:50 sa deti schádzajú. O 8:00 si učiteľky deti rozdelia do dvoch oddelení. V čase od 10:00 do 12:00 sú prítomné štyri učiteľky. V čase odpočinku je prítomná jedna učiteľka. Po 15:00 hodine si deti preberajú od učiteľky zákonní zástupcovia detí alebo splnomocnené osoby.

* 1. **Denný poriadok**

Usporiadanie denných činností je spracované formou denného poriadku.

Denný pracovný režim je variabilný.

**Denný režim**

**Pevne stanovený čas**

* 6:30 - 7:50 h. začiatok prevádzky - schádzanie detí
* rozdelenie detí do tried

**Rámcovo stanovený čas**

* 6:30 – 8:30 h.
* hry a hrové činnosti podľa výberu detí, plánované, navrhované  aktivity, individuálne, skupinové alebo frontálne činnosti a aktivity, vzdelávacie aktivity, ranný kruh –  rozhovory, diskusie, ...
* zdravotné cvičenia

**Pevne stanovený čas**

* 8:30 – 9:15 h. činnosti zabezpečujúce životosprávu
* osobná hygiena, desiata, stolovanie, stravovanie – trieda Lienky
* osobná hygiena, desiata, stolovanie, stravovanie - trieda Včielky

**Rámcovo stanovený čas**

* 9:15 – 11:15 h.
* edukačné aktivity, výtvarné, hudobné, hudobno-pohybové, grafomotorické, dramatické... aktivity realizované formou hry
* pobyt vonku -  obliekanie, vyzliekanie v šatni postupné - trieda Lienky – mladšie deti, trieda Včielky – staršie deti, vychádzky do blízkeho okolia, alebo pobyt vonku realizovaný na školskom dvore  s rôznym zameraním (pohybovým, environmentálnym, dopravným, ekologickým, ...)

**Pevne stanovený čas**

* 11:15 – 11:45 h. činnosti zabezpečujúce životosprávu
* osobná hygiena, obed, stravovanie, stolovanie – trieda Lienky
* osobná hygiena, obed, stravovanie, stolovanie – trieda Včielky

**Rámcovo stanovený čas**

* 11:45 – 14:00 h. odpočinok
* 14:00 – 14:30 h. obliekanie a hygiena

**Pevne stanovený čas**

* 14:30 – 15:00 h. činnosti zabezpečujúce životosprávu
* olovrant, stravovanie, stolovanie

**Rámcovo stanovený čas**

* 15.00 – 16.00 h.
* hry a hrové činnosti podľa výberu detí, plánované, navrhované aktivity, individuálne, skupinové alebo frontálne činnosti a aktivity, vzdelávacie aktivity, osobná hygiena, preberanie si detí rodičmi

**Pevne stanovený čas**

* 16:00 h. koniec prevádzky
  1. **Preberanie detí**

Deti prichádzajú do materskej školy spravidla do 7:50 hodiny a odchádzajú pri celodennom pobyte po 15:00 hodine. V prípade potreby je možnosť individuálne sa dohodnúť. Spôsob dochádzky a stravovanie dieťaťa dohodne zákonný zástupca so zástupkyňou RŠ pre MŠ alebo triednou učiteľkou MŠ.

V prípade dochádzky dieťaťa v priebehu dňa dohodne zákonný zástupca čas jeho príchodu a spôsob stravovania tak, aby nenarušil priebeh činností ostatných detí (napr. aby neobmedzil pobyt vonku a pod.).

Prevzatie dieťaťa môže pedagogický zamestnanec odmietnuť, ak zistí, že jeho zdravotný stav nie je vhodný na prijatie do materskej školy.

**Učiteľka dieťa odmietne prevziať do materskej školy, ak**:

* má oči výrazne lesklé alebo červené, s hnisavým výtokom („karpinami“),
* mu z uší vyteká tekutina a je zaschnutá na ušnici,
* mu z nosa vyteká hustá skalená tekutina, okolie nosa má červené, podráždené,
* má na tvári alebo na končatinách zapálené, hnisajúce miesta a miesta aj s chrastami,
* má intenzívny dusivý kašeľ alebo výrazný vlhký produktívny kašeľ.

Ak dieťa tieto príznaky nemá, učiteľka dieťa od zákonného zástupcu prevezme.

Na prevzatie svojho dieťaťa z materskej školy môže zákonný zástupca písomne splnomocniť aj svoje maloleté dieťa, alebo inú osobu, ktorá po prevzatí za dieťa zodpovedá.

Všetky osoby, ktoré zákonný zástupca splnomocní pre preberanie dieťaťa z materskej školy, musia byť uvedené v splnomocnení, ktoré platí vždy v príslušnom školskom roku.

Neprítomnosť dieťaťa a odhlásenie zo stravy oznámi zákonný zástupca vopred, najneskôr do 7:50 hodiny v deň neprítomnosti dieťaťa. Ak dieťa do materskej školy nepríde do 7:50 hodiny a zákonný zástupca neoznámi jeho neskorší príchod, pre dieťa sa v ten deň nezabezpečuje strava.

* 1. **Organizácia v šatni**

Do šatne majú prístup zákonní zástupcovia detí alebo splnomocnená osoba v čase od:

Ranný príchod: 6:30 do 7:50 hod.

Odchod detí z pobytu s celodennou výchovou a vzdelávaním: 15:00 do 16:00 hod.

Pri prezliekaní a odkladaní vecí na vešiaky vedú zákonní zástupcovia a splnomocnené osoby v spolupráci s učiteľkami deti k samostatnosti a poriadkumilovnosti.

Za poriadok na vešiakoch a estetickú úpravu šatne zodpovedajú zákonní zástupcovia a splnomocnené osoby spolu s učiteľkami príslušných tried, za hygienu a uzamknutie vchodu určený prevádzkový zamestnanec.

Dieťaťu je vhodné priniesť pohodlné oblečenie na prezlečenie do triedy i na pobyt vonku (cez leto do pieskoviska, v zime náhradné veci v prípade premočenia odevu dieťaťa). Na prezutie deti môžu mať papuče, ortopedické sandále, nie však šľapky! Deti v skrinkách nesmú mať žiadne jedlo ani nápoje, nápoje iba v prípade športového krúžku.

* 1. **Organizácia v umyvárni**

Deti majú samostatnú umyváreň. Každé dieťa má vlastný hrebeň.

Deti sa v umyvárni zdržujú len za prítomnosti učiteľky, ktorá ich učí základným hygienickým návykom a sebaobsluhe. Za celkovú organizáciu pobytu detí v umyvárni, uzatvorenie vody, spláchnutie záchodov a dodržiavanie príslušných hygienických, zdravotných a bezpečnostných predpisov zodpovedá učiteľka príslušnej triedy a upratovačka.

Do umyvárne idú organizovane najskôr deti z oddelenia s poldennou výchovou a vzdelávaním. Po organizovanom odchode detí z umyvárne ich vystriedajú pod dozorom učiteľky deti z oddelenia s celodennou výchovou a vzdelávaním.

* 1. **Organizácia pri jedle**

Za kvalitu a predpísané množstvo stravy, hygienu a kultúru stolovania zodpovedá prevádzková zamestnankyňa zariadenia školského stravovania. Tá ďalej denne zabezpečuje zisťovanie počtu stravníkov a pitný režim. Pravidelne a včas zostavuje jedálne lístky desiatej a olovrantu a spolu s jedálnym lístkom od externého dodávateľa ich vyvesuje na nástenky.

Za organizáciu a výchovný proces zodpovedá zástupkyňa RŠ pre MŠ. Učiteľky vedú deti k osvojeniu si základných návykov kultúrneho stravovania, v maximálnej miere pri tom uplatňujú individuálny prístup k deťom. Počas jedla učiteľka nenásilne usmerňuje.

Deti 3 ročné používajú pri jedle lyžicu, 4-ročné už aj vidličku a 5 až 6-ročné deti kompletný príbor.

Ak dieťa musí z objektívnych dôvodov vylúčiť zo stravy určité potraviny, je zákonný zástupca povinný podať vedeniu školy žiadosť o výnimku v stravovaní dieťaťa.

K žiadosti, ktorá musí obsahovať osobné údaje o dieťati, prikladá doklad od lekára, na ktorom bude stanovená diagnóza a potraviny, ktoré dieťa nesmie jesť (napr. alergia na mliečne výrobky a pod.).

**Časový harmonogram podávania jedla:**

desiata 09:00 - 09:15 hod.

obed 11:30 - 11:45 hod.

olovrant 14:30 - 15:00 hod.

* 1. **Pobyt detí vonku**

Uskutočňuje **sa za každého počasia** od 09:30do 10:45 hod.

Počas pobytu vonku je učiteľka povinná zabezpečiť deťom plnohodnotnú, organizovanú činnosť, venuje deťom zvýšenú pozornosť, dodržiava požiadavky bezpečnosti a ochrany zdravia v zmysle príslušných všeobecne záväzných právnych noriem a pracovných predpisov.

* 1. **Organizácia v spálni**

Počas popoludňajšieho odpočinku v spálni dbá učiteľka na primerané oblečenie detí (pyžamo). Zabezpečí pravidelné vetranie spálne, ktoré neohrozuje zdravie detí. Od odpočívajúcich detí neodchádza, individuálne pristupuje k deťom, ktoré nepociťujú potrebu spánku.

* 1. **Organizácia krúžkovej činnosti**

Krúžková činnosť v MŠ sa môže realizovať s prihliadnutím na denný poriadok detí v popoludňajších hodinách.

Záujmové krúžky vedú lektori, ktorí sú spôsobilí vykonávať záujmové aktivity detí. Zodpovedajú za obsah a kvalitu realizovania krúžkovej činnosti.

Krúžková činnosť sa organizuje na základe informovaného súhlasu zákonného zástupcu. Za bezpečnosť detí počas krúžkovej činnosti zodpovedá príslušný lektor.

* 1. **Starostlivosť o zovňajšok**

1. Deti prichádzajú do materskej školy čisté a upravené. Zvýšenú pozornosť treba venovať hygiene vlasov.
2. Všetky vrchné časti odevu, obuv a prezuvky majú označené menom, prípadne značkou.
3. Zo zdravotných a estetických dôvodov deti nenosia výstredné oblečenie, nápadnú úpravu vlasov a tváre, namaľované nechty a šperky.
4. Zakazuje sa: lakovanie nechtov, farbenie vlasov, nosenie výstredného účesu, nosenie oblečenia, ktoré prezentuje agresivitu, násilie alebo hanlivý či neslušný obsah, nosenie náušníc chlapcom, nosenie kariet, doplnkov ako nože, reťaze, pripinačky, zatváracie špendlíky a iné.
5. Počas pobytu v materskej škole sa zakazuje žuvanie žuvačiek, nosenie mobilných telefónov a iných hodnotných predmetov, napr. fotoaparát, retiazky, náramky, prstienky.
   1. **Riadenie materskej školy**

Materskú školu riadi riaditeľ a zástupca RŠ pre MŠ.

Riaditeľ vytvára podmienky aj na ďalšie vzdelávanie pedagogických zamestnancov.

Riaditeľ vytvára podmienky na pravidelnú dochádzku dieťaťa do materskej školy, pričom rozhoduje o:

1. prijatí dieťaťa do materskej školy,
2. prijatí dieťaťa do materskej školy s určením adaptačného pobytu alebo diagnostického pobytu,
3. prijatí dieťaťa prestupom,
4. prerušení dochádzky dieťaťa do materskej školy ak nejde o povinné predprimárne vzdelávanie,
5. oslobodení dieťaťa od povinnosti dochádzať do školy zo zdravotných dôvodov, ak ide o povinné predprimárne vzdelávanie,
6. povolení individuálneho vzdelávania dieťaťa, ak ide o povinné predprimárne vzdelávanie,
7. pokračovaní plnenia povinného predprimárneho vzdelávania,
8. predčasnom skončení predprimárneho vzdelávania, ak nejde o povinné predprimárne vzdelávanie,
9. vnútornej organizácii materskej školy vrátane vytvorenia tried s deťmi rovnakého alebo rozdielneho veku.

O počte prijatých a neprijatých detí riaditeľ materskej školy písomne informuje zriaďovateľa.

**Článok 5**

**Podmienky pre zaistenie bezpečnosti a ochrany zdravia detí a ich ochrany pred sociálno-patologickými javmi, diskrimináciou alebo násilím**

Materská škola je pri výchove a vzdelávaní a pri činnostiach súvisiacich s výchovou a vzdelávaním povinná:

1. Prihliadať na základné fyziologické potreby detí.
2. Poskytnúť nevyhnutné informácie na zaistenie bezpečnosti a ochrany zdravia detí.
3. Vytvárať podmienky na zdravý vývin detí a na predchádzanie sociálno-patologických javov.
4. Viesť evidenciu školských úrazov, ku ktorým došlo pri výchovno-vzdelávacom procese a pri činnostiach organizovaných (pri vzniku školského úrazu vyhotoviť záznam o školskom úraze)

* pri úraze učiteľka zabezpečí prvú pomoc a lekárske ošetrenie
* o úraze a uskutočnených opatreniach neodkladne informuje zákonného zástupcu dieťaťa.

1. Podľa § 24 ods. 6 zákona č. 355/2007 Z. z. v materskej škole môže byť umiestnené len dieťa, ktoré:
2. je zdravotne spôsobilé na pobyt v kolektíve,
3. neprejavuje príznaky prenosného ochorenia,
4. nemá nariadené karanténne opatrenie.
5. Potvrdenie o zdravotnej spôsobilosti, ktoré obsahuje aj údaj o povinnom očkovaní, vydá zákonnému zástupcovi dieťaťa všeobecný lekár pre deti a dorast, zákonný zástupca ho predloží spolu so žiadosťou. Skutočnosti uvedené v ods. 5 písm. b) a c) potvrdzuje písomným vyhlásením zákonný zástupca dieťaťa (vyhlásenie o bezinfekčnosti). Vyhlásenie nesmie byť staršie ako jeden deň. Vyhlásenie predkladá zákonný zástupca dieťaťa pred vstupom dieťaťa do materskej školy a vždy po neprítomnosti dieťaťa v MŠ dlhšej ako 5 kalendárnych dní.
6. Lieky sa v MŠ nepodávajú. Dieťa sa po chorobe vracia do MŠ doliečené, učiteľka v prípade potreby môže žiadať potvrdenie od lekára o zdravotnom stave dieťaťa a jeho spôsobilosti vrátiť sa do kolektívu detí.
7. Ak dieťa počas dňa ochorie, pedagogický zamestnanec zabezpečí jeho izoláciu od ostatných detí a informuje zákonného zástupcu, resp. splnomocnenú osobu.
8. Ak krúžkovú činnosť vykonáva so súhlasom zákonných zástupcov lektor, za bezpečnosť detí zodpovedá lektor.
9. Pri činnostiach podľa § 28 ods. 16 zákona, ktoré organizuje a vykonáva materská škola, sa zabezpečuje na

* pobyt detí v škole v prírode jeden učiteľ materskej školy na najviac desať detí,
* výlet alebo exkurziu dvaja pedagogickí zamestnanci a jedna poverená plnoletá osoba na počet detí podľa § 28 ods. 9 zákona,
* saunovanie jeden učiteľ materskej školy na najviac desať detí,
* športový výcvik jeden učiteľ materskej školy na najviac osem detí,
* ďalšie aktivity v súlade so školským vzdelávacím programom jeden pedagogický zamestnanec a jedna poverená plnoletá osoba na najviac desať detí.

1. Výlet alebo exkurzia sa organizuje na základe plánu práce školy, najviac na jeden deň s prihliadnutím na bezpečné, hygienické a fyziologické potreby detí a so zabezpečením teplého obeda pre deti. Pred uskutočnením výletu alebo exkurzie pedagogický zamestnanec poverený riaditeľkou školy organizačne zabezpečí prípravu a priebeh týchto aktivít vrátane poučenia zúčastnených osôb a detí o bezpečnosti a ochrane zdravia. Vyhotoví o tom písomný záznam, ktorý potvrdia všetky dospelé zúčastnené osoby svojím podpisom. Na výlety a exkurzie s deťmi predškolského veku možno použiť aj verejnú dopravu.
2. Elektrické spotrebiče, vypínače zásuvky a elektrické vedenie musí byť zabezpečené proti možnosti použitia deťmi.

**Článok 6**

**Pravidlá zaobchádzania s  majetkom materskej školy**

1. Pri každom svojvoľnom poškodení alebo zničení majetku školy je požadovaná úhrada od zákonného zástupcu dieťaťa, ktoré poškodenie spôsobilo. Vzťahuje sa aj na splnomocnenú osobu.
2. Pokiaľ vznikla škoda nedostatočným dozorom učiteľky nad dieťaťom, na úhradu škody od zákonných zástupcov nie je právny nárok.
3. Vchod do materskej školy je zaistený zámkami a zabezpečovacím systémom. Kľúče a kódovacie zariadenia majú určení poučení zamestnanci. Počas prevádzky materskej školy sa vchod zamyká.
4. V budove materskej školy je bez sprievodu zamestnanca materskej školy akýkoľvek pohyb cudzej osoby zakázaný!
5. Vetranie miestností sa uskutočňuje len za prítomnosti zamestnanca materskej školy.
6. Popoludní po skončení prevádzky na triede je učiteľka povinná prekontrolovať uzatvorenie okien, vody.
7. Jednotliví zamestnanci zodpovedajú za inventár v rozsahu uvedenom v zmluve o hmotnej zodpovednosti. Ďalšie práva a povinnosti súvisiace s ochranou majetku si zamestnanci plnia v zmysle pracovnej náplne.
8. Po ukončení prevádzky materskej školy je učiteľka povinná odložiť didaktickú techniku na uzamykateľné, vopred určené miesto.
9. Osobné veci si zamestnanci ukladajú na určené uzamykateľné miesto.
10. Po ukončení prevádzky MŠ upratovačka skontroluje všetky priestory (aj okná) a uzamkne a zakóduje vchod do MŠ.
    * + 1. **časť**

**Záverečné ustanovenia**

Školský poriadok materskej školy vychádza z týchto právnych predpisov:

* Zákona NR SR č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov
* Zákon 182/2023, ktorým sa mení a dopĺňa zákon č. 245/2008
* Zákona NR SR č. 355/2007 Z. z o ochrane a podpore a rozvoji verejného zdravia a o zmene a doplnení niektorých zákonov
* Zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov
* Vyhlášky Ministerstva školstva SR č. 541/2021 o materskej škole
* VZN č. 2/2023 o výške príspevku na čiastočnú úhradu nákladov na činnosti škôl a školských zariadení v obci Pobedim.
* Prevádzkového poriadku materskej školy
* Pracovného poriadku pre pedagogických zamestnancov a ostatných zamestnancov Základnej školy s materskou školou Jána Hollého, Pobedim 433

Derogačná klauzula

Na základe zmien v právnych prepisoch, po vydaní nových usmernení a pokynov zriaďovateľa, bolo potrebné zmeniť niektoré časti Školského poriadku. Bol vypracovaný nový Školský poriadok a jeho vydaním sa ruší predchádzajúci Školský poriadok materskej školy.

V Pobedime 1. 9. 2023

...............................................................

Mgr. Jarmila Pastulová

riaditeľka školy